[pic] | COMISIA COMUNITĂŢILOR EUROPENE |

Bruxelles, 17.9.2007

COM(2007) 525 final

2007/0192 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 1338/2001 de definire a măsurilor necesare protecţiei monedei euro împotriva falsificării

(prezentată de Comisie)

EXPUNERE DE MOTIVE

Context general

Regulamentul (CE) nr. 1338/2001 din 28 iunie 2001[1] defineşte măsurile necesare protecţiei monedei euro împotriva falsificării. Detectarea şi identificarea monedei falsificate este o componentă esenţială a acestuia. În consecinţă, articolul 6 din regulament prevede obligaţia instituţiilor de credit şi a altor instituţii similare de a retrage din circulaţie toate bancnotele şi monedele euro pe care le-au primit despre care ştiu sau au motive suficiente să considere că sunt falsificate şi de a le preda de îndată către autorităţile naţionale competente.

Această obligaţie are în vedere grija care trebuie acordată de instituţiile de credit şi alte instituţii relevante asigurării autenticităţii monedelor şi bancnotelor euro pe care acestea le repun în circulaţie sau detectării efective a falsurilor. Cu toate că propunerea iniţială a Comisiei pentru Regulamentul 1338/2001 includea obligaţia acestor instituţii de a efectua verificări pentru detectarea falsurilor, în cele din urmă aceasta nu a fost adoptată, din cauza absenţei acordului asupra unor metode uniforme şi eficace pentru autentificarea la scară largă a monedelor şi bancnotelor euro sau pentru detectarea falsurilor.

În urma cercetărilor efectuate în domeniul metodelor de autentificare a monedelor şi bancnotelor euro, ECB a emis un cadru indicativ pentru detectarea bancnotelor falsificate[2], iar Comisia a adoptat o recomandare pentru autentificarea monedelor euro[3]. În consecinţă, în prezent, sunt disponibile proceduri de ultimă oră care permit instituţiilor de credit şi celor similare să detecteze falsurile prin verificarea bancnotelor şi monedelor primite înainte de a le repune în circulaţie. În cadrul discuţiilor dintre experţi naţionali precum şi dintre instituţiile şi organismele europene s-a subliniat importanţa introducerii unei legislaţii care să facă obligatorie verificarea autenticităţii monedelor şi bancnotelor euro aflate în circulaţie.

Aceste verificări sunt efectuate prin intermediul sortatoarelor de bani reglate în mod corespunzător. Reglarea maşinilor se face prin utilizarea de eşantioane cuprinzând atât bancnote sau monede autentice cât şi falsificate. În consecinţă, este necesară asigurarea disponibilităţii cantităţilor corespunzătoare de bancnote şi monede falsificate la locurile de efectuare a testelor, pentru a permite reglarea acestor maşini. În acest scop, este necesară autorizarea transportului de bancnote şi monede falsificate între autorităţile naţionale competente, precum şi între acestea şi organismele şi instituţiile UE.

Articolele 4 şi 5 din Regulamentul 1338/2001 obligă centrele naţionale pentru analizarea bancnotelor şi monedelor falsificate să trimită exemplare din acestea la BCE şi respectiv, la Comisia Europeană.

Cu toate acestea, în prezent, transportul falsurilor în scopul reglării echipamentelor nu este autorizat la nivelul UE. Chiar dacă, în absenţa intenţiei de fraudă, transportul monedelor şi bancnotelor falsificate nu este pasibil de pedeapsă, acesta constituie elementul obiectiv al infracţiunii şi ar conduce astfel la începerea cercetărilor penale. Prin urmare, în vederea facilitării procedurilor judiciare naţionale, transportul falsurilor în scopul reglării echipamentelor ar trebui să fie autorizat în mod explicit. Alte instituţii şi organisme UE recunosc, de asemenea, necesitatea permiterii transportului din astfel de motive, iar BCE, în special, a emis o recomandare în acest sens[4].

La momentul adoptării Regulamentului 1338/2001, Centrul Tehnic şi Ştiinţific European (CTSE) îşi desfăşura activitatea, cu titlu temporar, la Monetăria Franceză, fiind sprijinit administrativ şi gestionat de către Comisie, dar funcţionând independent de aceasta. Ulterior, prin Decizia nr. 2003/861/CE[5] a Consiliului şi Decizia 2005/37/CE[6] a Comisiei, CTSE a fost stabilit în mod permanent în cadrul Comisiei. Astfel, nu mai este necesar să se prevadă ca CTSE să comunice informaţii Comisiei.

Regulamentul (CE) nr. 1339/2001 al Consiliului din 28 iunie 2001[7] extinde efectele Regulamentului (CE) nr. 1338/2001 la statele membre care nu au adoptat euro drept moneda lor unică. Articolul 1 din Regulamentul 1339/2001 se referă la relaţia dinamică creată între cele două regulamente. Pe cale de consecinţă juridică, modificările propuse în cele ce urmează, care afectează Regulamentul 1338/2001, se vor aplica în mod automat şi statelor membre din afara zonei euro.

Modificări propuse

Având în vedere cele de mai sus, se propune modificarea:

1. articolelor 4 alineatul (2) şi 5 alineatul (2), în vederea permiterii transportului bancnotelor şi monedelor falsificate între autorităţile naţionale competente, astfel cum sunt definite la articolul 2 litera (b) din Regulamentul 1338/2001, precum şi între acestea şi instituţiile şi organismele UE;

2. articolului 5 alineatul (4), în vederea eliminării referirii la Comisie din a treia teză;

3. articolului 6, în vederea introducerii unei obligaţii explicite pentru instituţiile de credit şi alte instituţiile relevante de a verifica autenticitatea monedelor şi bancnotelor euro primite şi pe care le repun în circulaţie, în conformitate cu procedurile stabilite de BCE şi de Comisie pentru bancnotele şi respectiv, monedele euro. Se prevede un răgaz pentru a permite acestor instituţii să-şi adapteze procedurile interne şi să-şi modernizeze echipamentele.

2007/0192 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 1338/2001 de definire a măsurilor necesare protecţiei monedei euro împotriva falsificării

CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolul 123 alineatul (4) teza a treia,

având în vedere propunerea Comisiei[8],

având în vedere avizul Parlamentului European[9],

având în vedere avizul Băncii Centrale Europene[10],

întrucât:

(1) Regulamentul (CE) nr. 1338/2001[11] al Consiliului obligă instituţiile de credit şi alte instituţii similare să retragă din circulaţie toate bancnotele şi monedele euro pe care le-au primit şi despre care ştiu sau au motive suficiente să considere că sunt falsificate şi să le predea către autorităţile naţionale competente.

(2) Este important să fie garantată autenticitatea bancnotelor şi monedelor euro aflate în circulaţie. Există în prezent proceduri care permit instituţiilor de credit şi instituţiilor similare să verifice autenticitatea bancnotelor şi monedelor euro pe care le primesc, înainte de a le repune în circulaţie. Aceste instituţii au nevoie de un răgaz pentru a-şi adapta organizarea internă, în vederea conformării cu obligaţia de a verifica autenticitatea şi de a pune în aplicare procedurile aferente.

(3) Reglarea corespunzătoare a echipamentului reprezintă o condiţie prealabilă a verificării autenticităţii bancnotelor şi monedelor euro. În vederea reglării echipamentului utilizat pentru verificarea autenticităţii, este esenţială disponibilitatea cantităţilor necesare de bancnote şi monede falsificate la locurile de efectuare a verificărilor. În consecinţă, este importantă autorizarea transportului falsurilor între autorităţile naţionale competente, precum şi între acestea şi instituţiile şi organismele Uniunii Europene.

(4) Centrul Tehnic şi Ştiinţific European (CTSE) este în prezent stabilit, în mod oficial, în cadrul Comisiei prin Decizia nr. 2003/861/CE[12] a Consiliului şi Decizia 2005/37/CE[13] a Comisiei. Prin urmare, nu mai este necesară o dispoziţie care să prevadă că CTSE comunică informaţii Comisiei.

(5) Acest Regulament se aplică statelor membre neparticipante în temeiul articolului 1 din Regulamentul (CE) nr. 1339/2001 al Consiliului din 28 iunie 2001 privind extinderea efectelor Regulamentului (CE) nr. 1338/2001 la statele membre care nu au adoptat euro ca monedă unică.

(6) Prin urmare, Regulamentul (CE) nr. 1338/2001 ar trebui modificat în mod corespunzător,

ADOPTĂ PREZENTUL REGULAMENT:

Articolul 1

Modificări

Regulamentul (CE) nr. 1338/2001 se modifică după cum urmează:

1. Articolul 4 se modifică după cum urmează:

(a) titlul se înlocuieşte cu următorul text:

„Obligaţia de a transmite bancnotele falsificate”;

(b) la sfârşitul alineatului (2), se adaugă următoarea teză:

„În scopul facilitării controlului autenticităţii bancnotelor euro aflate în circulaţie, se permite transportul bancnotelor falsificate între autorităţile naţionale competente, precum şi între acestea şi instituţiile şi organismele Uniunii Europene.”

2. Articolul 5 se modifică după cum urmează:

(a) titlul se înlocuieşte cu următorul text:

„Obligaţia de a transmite monedele falsificate”;

(b) la sfârşitul alineatului (2), se adaugă următoarea teză:

„În scopul facilitării controlului autenticităţii monedelor euro aflate în circulaţie, se permite transportul monedelor falsificate între autorităţile naţionale competente, precum şi între acestea şi instituţiile şi organismele Uniunii Europene.”

(c) alineatul (4) se înlocuieşte cu următorul text:

Centrul Tehnic şi Ştiinţific European (CTSE) analizează şi clasează orice nou tip de monedă euro falsă. În acest scop, CTSE are acces la datele tehnice şi statistice stocate la Banca Centrală Europeană referitoare la monedele euro false. CTSE comunică rezultatul final relevant al analizei sale autorităţilor naţionale competente, precum şi Băncii Centrale Europene, conform responsabilităţilor acesteia. Banca Centrală Europeană comunică rezultatul respectiv Europol-ului, în conformitate cu acordul prevăzut la articolul 3 alineatul (3).

3. Articolul 6 se modifică după cum urmează:

(a) alineatul (1) se înlocuieşte cu următorul text:

‘1. Instituţiile de credit, precum şi orice altă instituţie care participă cu titlu profesional la sortarea şi distribuirea către public a bancnotelor şi monedelor, inclusiv instituţiile a căror activitate constă în schimbarea bancnotelor sau monedelor în diferite devize, cum sunt birourile de schimb, au obligaţia de a asigura verificarea autenticităţii bancnotele şi monedele euro pe care le-au primit şi pe care intenţionează să le repună în circulaţie, precum şi detectarea falsurilor. Această verificare va fi efectuată în conformitate cu procedurile stabilite de Banca Centrală Europeană şi de Comisie pentru bancnotele şi respectiv, monedele euro.

Instituţiile menţionate la primul paragraf au obligaţia de a retrage din circulaţie toate bancnotele şi monedele euro pe care le-au primit despre care ştiu sau au motive suficiente să considere că sunt falsificate. Acestea le predau de îndată către autorităţile naţionale competente.”

(b) la sfârşitul alineatului (3) se adaugă următorul paragraf:

„Prin derogare de la dispoziţiile primului paragraf al alineatului (3), actele cu putere de lege şi actele administrative necesare pentru punerea în aplicare a primului paragraf al alineatului (1) din prezentul articol se adoptă cel târziu până la până la 31 decembrie 2009. Statele membre informează de îndată Comisiei şi Băncii Centrale Europene cu privire la acestea.

Articolul 2

Aplicabilitate

Prezentul regulament are efect în statele membre participante, definite conform primei liniuţe a articolului 1 din Regulamentul (CE) nr. 974/98[14] al Consiliului.

Articolul 3

Intrarea în vigoare

Prezentul regulament intră în vigoare în a […] zi de la data publicării în Jurnalul Oficial al Uniunii Europene .

Adoptat la Bruxelles, […]

Pentru Consiliu

Preşedintele

[1] JO L 181, 4.7.2001, p. 6

[2] Disponibil la adresa www.ecb.int

[3] JO L 184, 15.7.2005, p. 60.

[4] JO C 257, 25.20.2006, p. 16.

[5] JO L 325, 12.12.2003, p. 44.

[6] JO L 19, 21.1.2005, p. 73.

[7] JO L 181, 4.7.2001, p. 11.

[8] JO C […], […], p. […].

[9] JO C […], […], p. […].

[10] JO C […], […], p. […].

[11] JO L 181, 4.7.2001, p. 6.

[12] JO L 325, 12.12.2003, p. 44.

[13] JO L 19, 21.01.2005, p. 73.

[14] JO L 139, 11.05.1998, p. 1.